text: Свята Перамогі ў раёне пачалося яшчэ 8 мая. У гэты дзень да помнікаў і абеліскаў былі ўскладзены кветкі, у сельсаветах адбыліся ўрачыстыя мітынгі. Сонечнай раніцай 9 мая на плошчы імя Героя Савецкага Саюза І. С. Палявога ў Докшыцах сабраліся па-святочнаму апранутыя гараджане, ветэраны, прадстаўнікі працоўных калектываў, грамадскіх арганізацый, духавенства. Прыбыло кіраўніцтва раёна, і пачалася ўрачыстая цырымонія ўскладання кветак да месца пахавання салдат і партызан. Затым картэж аўтамабіляў рушыў у Бягомль, дзе ў гэты дзень праходзілі асноўныя святочныя мерапрыемствы. У час прыпынку ў Шунеўцы была ўшанавана памяць загінуўшых мірных жыхароў вёскі.